Uredba Komisije (ES) št. 961/1999

z dne 6. maja 1999

o določitvi podrobnih izvedbenih pravil v zvezi z razširitvijo predpisov, ki so jih izdale organizacije proizvajalcev v sektorju sadja in zelenjave

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], spremenjene z Uredbo (ES) št. 857/1999 [2], in zlasti člena 48,

(1) ker člen 18 Uredbe (ES) št. 2200/96 določa pogoje, pod katerimi se lahko predpisi, ki so jih izdale organizacije proizvajalcev ali združenja takšnih organizacij v sektorju sadja in zelenjave, razširijo na vse proizvajalce, ki imajo sedež na določenem gospodarskem območju; ker je treba sprejeti podrobna pravila za uporabo tega člena;

(2) ker člen 18(7) Uredbe (ES) št. 2200/96 zahteva, da se seznam gospodarskih območij pošlje v potrditev Komisiji; ker je treba Komisiji omogočiti, da oceni ta seznam glede na člen 18(2);

(3) ker člen 18(1) zgoraj navedene uredbe določa nekatere pogoje za razširitev predpisov; ker člen 18(3) določa pogoje, ki jih morajo izpolnjevati organizacije proizvajalcev in združenja takšnih organizacij, da bi veljali za reprezentativne; ker je treba Komisiji omogočiti, da oceni skladnost s temi pogoji;

(4) kadar predpisi, ki jih je treba razširiti, zadevajo umik s trga, je treba proizvajalcem, ki ne pripadajo organizaciji proizvajalcev, omogočiti izvedbo umika s trga;

(5) ker člen 18(6) zgoraj navedene uredbe določa pogoje, pod katerimi je mogoče naložiti finančne prispevke proizvajalcem, ki ne pripadajo organizaciji proizvajalcev; ker je treba Komisiji omogočiti, da oceni skladnost s temi pogoji;

(6) ker je treba natančno opredeliti, kateri predpisi se bodo razširili na proizvajalce in kateri na kupce, kadar gre za prodajo pridelkov na drevesu;

(7) ker je treba razveljaviti Uredbo Komisije (ES) št. 2137/84 [3];

(8) ker so ukrepi, ki jih določa ta uredba, v skladu z mnenjem Upravljalnega odbora za sveže sadje in zelenjavo,

SPREJELA NASLEDNJO UREDBO:

Člen 1

Uradno obvestilo iz člena 18(7) Uredbe (ES) št. 2200/96, o seznamu gospodarskih območij iz člena 18(2) te uredbe, vsebuje vse informacije, ki so potrebne za oceno, ali so bili izpolnjeni pogoji, določeni v členu 18(2).

Člen 2

1. Država članica hkrati z uradnim obvestilom o predpisih, ki jih je v skladu s členom 18(5) Uredbe (ES) št. 2200/96 sprejela kot zavezujoče za določen proizvod in gospodarsko območje, obvesti Komisijo tudi o:

(a) organizaciji proizvajalcev ali združenju takšnih organizacij, ki je zahtevalo razširitev predpisov;

(b) številu proizvajalcev, ki so včlanjeni v to organizacijo ali združenje, ter skupnem številu proizvajalcev na zadevnem gospodarskem območju; takšne informacije se nanašajo na dejanski položaj v času zahtevka za razširitev;

(c) skupni proizvodnji gospodarskega območja in obsegu proizvodnje, ki jo tržijo organizacije proizvajalcev ali združenja v zadnjem tržnem letu, za katerega so na voljo podatki;

(d) datumu, od katerega veljajo predpisi, ki naj bi jih razširili, za zadevno organizacijo proizvajalcev ali združenje;

(e) datumu, ko začne veljati razširitev, in trajanju njene uporabe.

2. Za določanje reprezentativnosti v smislu člena 18(3) Uredbe (ES) št. 2200/96, države članice določijo pogoje, ki ne vključujejo:

- proizvajalcev, katerih proizvodnja je namenjena predvsem neposredni prodaji potrošnikom na kmetijskem gospodarstvu ali proizvodnem območju,

- neposredne prodaje iz prve alinee,

- pridelkov, dostavljenih za predelavo, kakor je navedeno v členu 18(4)(b) Uredbe (ES) št. 2200/96, razen kadar se zadevni predpisi popolnoma ali delno uporabljajo za takšne pridelke.

Člen 3

Kadar se na podlagi člena 18 Uredbe (ES) št. 2200/96 odloči, da se razširijo predpisi o umiku s trga, zadevne države članice hkrati določijo, katera organizacija ali organizacije proizvajalcev bodo odgovorne za izvajanje umikov s trga v imenu proizvajalcev, ki ne pripadajo zadevni organizaciji proizvajalcev ali združenju.

Člen 4

Kadar se država članica na podlagi člena 18(6) Uredbe (ES) št. 2200/96 odloči, da so proizvajalci, ki ne pripadajo organizaciji proizvajalcev, dolžni plačevati finančni prispevek, sporoči Komisiji potrebne informacije za oceno skladnosti s pogoji, določenimi v členu 18(6). Takšne informacije zlasti vključujejo osnovo, na kateri se prispevek izračuna, enotni znesek, upravičenca ali upravičence in naravo različnih stroškov iz člena 18(6)(a) in (b).

Člen 5

Kadar se odloči, da se razširitev uporabi za obdobje, ki je daljše od enega tržnega leta, države članice za vsako tržno leto preverijo, ali so pogoji v zvezi z reprezentativnostjo, določeni v členu 18(3) Uredbe (ES) št. 2200/96, še naprej izpolnjeni skozi celotno obdobje uporabe razširitve.

Če ugotovijo, da pogoji niso več izpolnjeni, takoj razveljavijo razširitev z veljavnostjo z začetkom naslednjega tržnega leta.

Komisijo nemudoma obvestijo o takšni razveljavitvi, ki je objavljena v seriji "C"Uradnega lista Evropskih skupnosti.

Člen 6

1. V primerih, ko proizvajalci, ki ne pripadajo organizaciji proizvajalcev, prodajo pridelke na drevesu, se zaradi skladnosti s predpisi iz točke 1(e) in (f) ter točk 3 in 5 Priloge III k Uredbi (ES) št. 2200/96 šteje, da je te pridelke pridelal kupec.

2. Zadevna država članica se lahko odloči, da lahko predpisi, navedeni v Prilogi III k Uredbi (ES) št. 2200/96 razen tistih iz odstavka 1, zavezujejo kupce, kadar so ti odgovorni za upravljanje zadevne proizvodnje.

Člen 7

Uredba (EGS) št. 2137/84 se razveljavi.

Člen 8

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 6. maja 1999

Za Komisijo

Franz Fischler

Član Komisije

[1] UL L 297, 21.11.1996, str. 1.

[2] UL L 108, 27.4.1999, str. 7.

[3] UL L 196, 26.7.1984, str. 23.

--------------------------------------------------